

REPUBLIKA HRVATSKA

KRAPINSKO-ZAGORSKA ŽUPANIJA

GRAD ZLATAR

GRADONAČELNIK

KLASA: 004-05/22-01/03

URBROJ: 2140-07-02-22-1

U Zlataru, 4. listopada 2022.

GRAD ZLATAR

GRADSKO VIJEĆE

PREDMET: **Odluka o osnivanju Povjerenstva za ravnopravnost spolova Grada Zlatara – prijedlog za donošenje**

Temeljem članka 28. Poslovnika Gradskog vijeća Grada Zlatara („Službeni glasnik Krapinsko-zagorske županije“ br. 27/13, 17A/21 i 54A/21) dostavlja se na raspravu i usvajanje prijedlog Odluke o osnivanju i imenovanju Povjerenstva za ravnopravnost spolova Grada Zlatara.

Prema čl. 28. Zakona o ravnopravnosti spolova (NN 82/08, 69/17) jedinice lokalne samouprave mogu osnivati gradska i općinska povjerenstva za ravnopravnost spolova sukladno nacionalnoj politici za promicanje ravnopravnosti spolova.

Ravnopravnost spolova u Republici Hrvatskoj osigurana je ustavnim odredbama, zakonima (prvenstveno Zakonom o ravnopravnosti spolova) i podzakonskim aktima te planovima za promicanje i uspostavljanje pune ravnopravnosti spolova, čime je stvoren sustav zaštite od diskriminacije na temelju spola, odnosno na stvaranje jednakih mogućnosti za rad, obrazovanje i na ukupne društvene aktivnosti.

Ravnopravnost spolova znači da su žene i muškarci jednako prisutni u svim područjima javnog i privatnog života, da imaju jednak status, jednake mogućnosti za ostvarivanje svih prava, kao i jednaku korist od ostvarenih rezultata.

Prema Zakonu o ravnopravnosti spolova, državna tijela, jedinice lokalne i područne (regionalne) samouprave, pravne osobe s javnim ovlastima te pravne osobe u pretežitom vlasništvu države, jedinice lokalne i područne (regionalne) samouprave dužne su u svim fazama planiranja, donošenja i provedbe pravnih akata, odluka ili akcija, ocjenjivati i vrednovati učinke tih akata, odluka ili akcija na položaj žena odnosno muškaraca radi postizanja stvarne ravnopravnosti žena i muškaraca.

Slijedom prethodno iznijetog, predlaže se Naslovu da donese akt u prilogu, odnosno Odluku o osnivanju Povjerenstva za ravnopravnost spolova kao radno-savjetodavnog tijela gradskog vijeća .

GRADONAČELNICA

Jasenka Auguštan-Pentek, bacc. oec.

Na temelju čl. 28. st. 3. Zakona o ravnopravnosti spolova („Narodne novine“, broj 82/08 i 69/17 ) i čl. 27. Statuta Grada Zlatara (“Službeni glasnik Krapinsko-zagorske županije” 36A/13, 9/18, 9/20, 17A/21), Gradsko vijeće Grada Zlatara na 14. sjednici održanoj \_\_\_\_\_\_\_\_\_\_\_ 2022. donosi

**O D L U K U**

**o osnivanju i imenovanju Povjerenstva za ravnopravnost spolova Grada Zlatara**

**Članak 1.**

Ovom Odlukom osniva se i imenuje Povjerenstvo za ravnopravnost spolova Grada Zlatara (dalje: Povjerenstvo).

Povjerenstvo je radno-savjetodavno tijelo Gradskog vijeća Grada Zlatara i osniva se s ciljem promicanja ravnopravnosti među spolovima.

Riječi i pojmovni sklopovi koji imaju rodno značenje, bez obzira jesu li u odredbama ove odluke korišteni u muškom ili ženskom rodu, odnose se na jednak način na muški i ženski rod.

**Članak 2.**

Zadaća Povjerenstva je poticati i koordinirati aktivnosti na području Grada Zlatara koje za cilj imaju promicanje ravnopravnosti spolova te svojim savjetodavnim radom pomagati Gradskom vijeću i drugim gradskim tijelima u provedbi Zakona o ravnopravnosti spolova.

**Članak 3.**

Povjerenstvo ima predsjednika, zamjenika predsjednika i tri člana koje imenuje Gradsko vijeće.

U Povjerenstvu su zastupljeni članovi Gradskog vijeća, predstavnici udruga i nezavisni stručnjaci.

**Članak 4.**

Članovi Povjerenstva imenuju se na vrijeme trajanja mandata Gradskog vijeća koje ih je imenovalo.

Gradsko vijeće može razriješiti člana Povjerenstva i prije isteka mandata:

* ako neopravdano ne nazoči na sjednicama Povjerenstva,

- na osobni zahtjev,

* ako odjavi prebivalište s područja Grada Zlatara,
* na obrazloženi prijedlog predsjednika Povjerenstva.

**Članak 5.**

Gradsko vijeće će imenovati članove Povjerenstva u roku od tri mjeseca od dana stupanja na snagu ove Odluke.

**Članak 6.**

Povjerenstvo održava redovite sjednice najmanje jednom u dvanaest mjeseci.

Sjednice Povjerenstva saziva i njima predsjedava predsjednik koji je dužan sazvati izvanrednu sjednicu na prijedlog najmanje 1/3 članova Povjerenstva.

**Članak 7.**

Povjerenstvo može pravovaljano odlučivati ako je sjednici nazočna većina članova, a donosi odluke većinom glasova nazočnih članova.

**Članka 8.**

Sredstva za rad Povjerenstva osiguravaju se u Proračunu Grada Zlatara.

Članovi Povjerenstva imaju pravo na naknadu troškova za rad u Povjerenstvu u skladu s odlukom Gradskog vijeća kojom se uređuje pravo na naknadu troškova za rad članova Gradskog vijeća i radnih tijela Gradskog vijeća.

**Članak 9.**

Stručne i administrativne poslove za Povjerenstvo obavlja Jedinstveni upravni odjel Grada Zlatara.

**Članak 10.**

Ova Odluka stupa na snagu osmog dana od dana objave u „Službenom glasniku Krapinsko-zagorske županije“

KLASA:

URBROJ:

U Zlataru\_\_\_\_\_\_\_\_\_\_\_\_2022.

PREDSJEDNICA GRADSKOG VIJEĆA

Danijela Findak